REZOLUTË

PËR VLERËSIMIN E VEPRIMTARISË SË KOMISIONERIT PËR TË DREJTËN
E INFORMIMIT DHE MBROJTJEN E TË DHËNAVE PERSONALE
PËR VITIN 2023

Kuvendi i Shqipërisë,
Duke vlerësuar rolin e veçantë të Komisionerit për të Drejtën e Informimit dhe Mbrojtjen e të Dhënave Personale në qasjen për forcimin e kulturës së garantimit të standardeve më të larta në ushtrimin në praktikë të të drejtës për informim dhe mbrojtjen e të dhënave personale;
Duke vlerësuar rolin aktiv të këtij institucioni në procesin e integrimit në Bashkimin Evropian, specifikisht për kontributin në fushën e mbrojtjes së të dhënave personale;
Duke vlerësuar veprimtarinë e institucionit në përmbylljen e procesit të përmirësimit të legjislacionit në fushën e të drejtës për informim;
Duke vlerësuar bashkëpunimin e ngushtë dhe konstant me qytetarë apo grupe interesi, autoritete publike, subjekte juridike në sferën private, organizata të shoqërisë civile dhe medien; 
Shqyrtoi veprimtarinë e Komisionerit për të Drejtën e Informimit dhe Mbrojtjen e të Dhënave Personale për vitin 2023 dhe konstaton se:
Ka realizuar plotësisht rekomandimet e lëna në rezolutën e datës 8.6.2023, të Kuvendit të Republikës së Shqipërisë, si dhe rekomandimet e adresuara nga raporti i progresit për vitin 2023 për Shqipërinë.
Ka dhënë kontribut parësor në përmbylljen e procedurave për modernizimin e kuadrit ligjor në fushën e të drejtës për informim nëpërmjet miratimit të ligji nr. 78, datë 21.9.2023, “Për disa shtesa dhe ndryshime në ligjin nr. 119/2014, ‘Për të drejtën e informimit’”.
[bookmark: _GoBack]Ka dhënë kontribut aktiv në përmbylljen e procesit për miratimin e legjislacionit të ri në fushën e mbrojtjes së të dhënave personale në bashkëpunim me partnerët vendës dhe evropianë.
Ka vijuar procesin e monitorimit dhe mbikëqyrjes për verifikimin e përditësimit të Programit të Transparencës të autoriteteve publike, si dhe në ndihmë të tyre ka miratuar udhërrëfyesin për zbatimin e programit institucional të transparencës.
Nëpërmjet procesit të shqyrtimit administrativ të ankesave ka nxitur përmirësimin e transparencës, duke angazhuar autoritetet publike për përmbushjen e detyrimeve në vendosjen në dispozicion të publikut të informacionit. 
Me hyrjen në fuqi të ligjit nr. 33/2022, “Për të dhënat e hapura dhe ripërdorimin e informacionit të sektorit publik”, ka nxitur dhe dhënë kontribut në hartimin e akteve nënligjore.
Në funksion të zbatimit të legjislacionit për mbrojtjen e të dhënave personale nga subjektet politike ka dhënë kontribut aktiv duke miratuar udhëzuesin “Për përpunimin e të dhënave personale në kontekstin e fushatave zgjedhore”.
Ka zhvilluar hetime administrative me objekt tematik për zbatimin e masave tekniko-organizative për përpunimin e sigurt të të dhënave personale, veçanërisht për sistemet e menaxhimit të sigurisë së informacionit (SMSI), si dhe në fusha e sektorë me ndjeshmëri të lartë. 
Është ndjekur me prioritet procesi verifikues i zbatimit të masave të lëna në rekomandimet e mëparshme, si në sferën publike, ashtu edhe në atë private, duke vendosur edhe sanksione administrative në rastet e mospërmbushjes së tyre.
Në kuadër të aspektit ndërgjegjësues, është angazhuar në organizimin e aktiviteteve të kësaj natyre në të dyja fushat e përgjegjësisë, edhe në bashkëpunim me organizata të shoqërisë civile, për nxitjen e qytetarëve në ushtrimin e këtyre të drejtave dhe respektimin e tyre nga institucionet publike dhe entitetet private.
Ka luajtur rol aktiv në kuadër të bashkëpunimit ndërkombëtar me autoritetet dhe organizatat homologe dhe më gjerë në të dyja fushat e veprimtarisë.
Kuvendi i Shqipërisë kërkon që Zyra e Komisionerit për vitin 2024, në përmbushje të detyrave të ngarkuara me ligj, të angazhohet veçanërisht edhe në këto drejtime: 
1. Të luajë rol aktiv në përmbylljen e procedurave për miratimin e kuadrit ligjor/nënligjor për fushën e mbrojtjes së të dhënave personale, për të drejtën e informimit, si dhe për të dhënat e hapura dhe ripërdorimin e informacionit të sektorit publik.
2. Të thellojë mbikëqyrjen dhe monitorimin e zbatimit të legjislacionit për të drejtën e informimit, duke pasur si qëllim rritjen e llogaridhënies dhe përgjegjshmërisë së administratës publike/shtetërore për garantimin e transparencës proaktive apo nivelit të lartë të aksesit në informacion publik.
3. Të vijojë procesin e monitorimit dhe asistencës në instalimin dhe funksionimin e instrumenteve elektronike, të cilat janë alternativë e vlefshme për forcimin e transparencës së autoriteteve publike.
4. Të ushtrojë hetime të thelluara për zbatimin e detyrimeve të legjislacionit për mbrojtjen e të dhënave personale si në sferën publike, ashtu edhe në atë private, në fusha e sektorë si ai i arsimit, shëndetësor, bankar, turizmit etj. 
5. Të rrisë mbikëqyrjen tematike për masat tekniko-organizative, specifikisht për Sistemin e Menaxhimit të Sigurisë së Informacionit (SMSI) në funksion të ruajtjes së konfidencialitetit, integritetit, disponueshmërisë dhe besueshmërisë në procesin e përpunimit të të dhënave personale.
6. Të rrisë ndërgjegjësimin në funksion të transparencës proaktive, me qëllim uljen e ankesave dhe zbatimin e afateve ligjore në dhënien e informacionit.
7. Të mbikëqyrë dhe monitorojë zbatimin efektiv të rekomandimeve të lëna më herët nga Komisioneri për të Drejtën e Informimit dhe Mbrojtjen e të Dhënave Personale.
8. Të angazhohet dhe bashkëpunojë me institucionet përkatëse për forcimin e kapaciteteve profesionale të stafit të Zyrës së Komisionerit dhe të institucioneve publike/private për përmbushjen e detyrimeve ligjore lidhur me fushat e përgjegjësisë, si: të drejtën e informimit, mbrojtjen e të dhënave personale dhe ripërdorimin e informacionit publik dhe menaxhimin e të dhënave të hapura. 
9. Të zhvillojë procesin monitorues/mbikëqyrës pranë prokurorive për zbatimin e legjislacionit të fushës dhe detyrimeve që burojnë nga marrëveshja e bashkëpunimit me Eurojust për mbrojtjen e të dhënave personale.
10. Të hartojë një kurrikul profesionale në fushën e mbrojtjes së të dhënave personale si standard për trajnimet apo dhe si një mundësi për zbatim nga sistemi arsimor.

Lindita Nikolla

